Etter gruvekonkursen i fjor steg arbeidsledigheten i Sør-Varanger fra to til nærmere seks prosent.

Nav Sør-Varanger ser en økende pågang av saker med behov for

gjeldsrådgivning, og ser behov for å øke dagens stilling som gjeldsrådgiver fra 50 prosent til 100 prosent.

Det skriver det gamle gruvesamfunnets rådmann i innkallingen til neste kommunestyremøte.

LES OGSÅ: Kristen menighet foreslår at folk tar opp lån for å gi gaver

Trenger hjelp

– Startlånsutvalget melder også om økende mengde søkere hvor det stort behov for økonomisk rådgiving. Særlig er økende grad av kredittkortgjeld urovekkende, skriver rådmannen.

Gjeldsrådgiverens oppgave er å bistå med økonomisk veiledning når en person sin gjeldsproblematikk er av tyngre art. For eksempel gjelder dette saker som har gått til inkasso, når utgiftene er høyere enn inntektene, og når generelle råd om hjelp til selvhjelp ikke er tilstrekkelig for at personen skal komme ut av det økonomiske uføret.

LES OGSÅ: Nordmenns gjeld vokser tross økonomisk usikkerhet

Nest høyest i Finnmark

Økning av gjeldsrådgiverstillingen stilling til hundre prosent ut året, vil koste 210.000 kroner, ifølge rådmannen.

Arbeidsledigheten i Sør-Varanger var ved utgangen av april på 5,4 prosent. Det utgjør 299 personer, og er nesten en dobling på et år.

Ledigheten er imidlertid «bare» nest høyest i Finnmark. I Kautokeino går hele 6,6 prosent av arbeidsstyrken helt ledig.

LES OGSÅ: Økende mangel på arbeidskraft i Finnmark

Trenger flere folk

Nav Finnmarks årlige bedriftsundersøkelse viser at behovet for kompetanse er stort, og at det øker. Sammenlignet med i fjor har mangelen på arbeidskraft økt med en tredel.

Mangelen på arbeidskraft er aller størst i helse- og sosialnæringen, bygg og anlegg, og innen undervisning. Her anslår bedrifter og virksomheter i fylket at mangelen på arbeidskraft vil dobles.

Andel av arbeidsstyrken i de ulike kommunene, som er helt ledige

Vardø: 5,3

Vadsø: 2,4

Hammerfest: 2,6

Kautokeino: 6,6

Alta: 2,5

Loppa: 4,8

Hasvik: 3,8

Kvalsund: 2,6

Måsøy: 4,0

Nordkapp: 4,0

Porsanger: 2,1

Karasjok: 3,4

Lebesby: 5,0

Gamvik: 4,1

Berlevåg: 2,4

Tana: 2,9

Nesseby: 2,0

Båtsfjord: 3,6

Sør-Varanger: 5,4

Tallene er hentet fra NAV Finnmark.